**Príloha č. 1 k ZoD č. ...................**

**Špecifikácia diela, technické požiadavky**

**Predmet zákazky:** Poskytnutie služby

**Kategória služby, číslo:** 12 - Architektonické služby; inžinierske služby a komplexné inžinierske služby; mestské plánovanie a krajinná architektúra; súvisiace odborné a technické poradenské služby, technické testovanie a analýzy

**Názov zákazky****:** **Zriadenie cyklistických pruhov na Južnej triede, projektová dokumentácia**

**Úvod:**

Súčasná cyklistická komunikácia na Južnej triede, ktorá je vedená ako spoločná cestička pre peších a cyklistov nespĺňa podmienky TP085 Navrhovanie cyklistickej infraštruktúry z priestorového ani technického hľadiska. Navyše križuje množstvo vjazdov/výjazdov, čo predstavuje pre cyklistov bezpečnostné riziko. Riešením je vytvorenie cyklistických pruhov v hlavnom dopravnom priestore, zrušením dvoch jazdných pruhov a upokojením individuálnej automobilovej dopravy na Južnej triede v úseku od Fejovej ulice po križovatku s Jantárovou/Rastislavovou.

**Cieľom projektu je** riešenie cyklistickej cestičky na Južnej triede v úseku od Hlavnej ulice po most VSS.

Predmetom zákazky je vypracovanie technickej dokumentácie pre realizáciu verejnoprospešnej stavby „**Zriadenie cyklistických pruhov na Južnej triede**“ v meste Košice, v katastrálnom území Stredné Mesto a Južné mesto.

**Popis úseku:**

Začiatok úseku je v mieste ukončenia cyklistických pruhov na Hlavnej ulice, s pokračovaním cez Námestie osloboditeľov a ďalej južným smerom po Južnej triede, s ukončením cyklistických pruhov za križovatkou s Jantárovou ulicou, vrátane bezpečného prevedenia cyklistu cez križovatku a napojením na existujúce pešie komunikácie. Na peších komunikáciách zriadiť Cestičku pre vyznačených užívateľov až po most VSS.

Od Hlavnej ulice po Jantárovú ulicu navrhnúť zmenu organizácie dopravy a vytvoriť jazdné pruhy pre cyklistov. Ponechať v šírkovom usporiadaní Južnej triedy dva pruhy pre automobilovú dopravu (jeden pre každý smer), navrhnúť zmenšenie priestoru križovatiek s bočnými ulicami. Dva radiace pruhy pre každý smer je potrebné umiestniť v križovatkách s ulicami Štúrova a Jantárová, ktoré budú riadené. Ostatné križovatky a priechody pre chodcov nebude potrebné riadiť (v zmysle Košice – Južná trieda – cyklistická infraštruktúra, posúdenie zámeru dopravno-kapacitné). Navrhnúť bezpečné oddelenie cyklistov od automobilovej dopravy –technicko-ekonomicky nenáročné riešenie.

Navrhnúť stavebné úpravy v časti vedenia cyklistických pruhov v úseku Hlavná (v mieste ukončenia existujúcich cyklistických pruhov) po Južnú triedu č. 41 a od križovatky s Jantárovou ulicou po napojenie na existujúcu pešiu komunikáciu – vysprávky povrchu komunikácie, úprava existujúcich ostrovčekov, výmena podkladu na miestach sieťového rozpadu, výmenu poškodených obrubníkov, riešenie kanalizačných vpustí - neumiestňovať vtokové mreže s drážkami v smere jazdy cyklistu, ideálnym riešením sú obrubníkové odvodňovače resp. štrbinové žľaby a odvodnenie. Navrhnúť zmenu organizácie dopravy v úseku od Hlavnej, v mieste ukončenia existujúcich cyklistických pruhov, po križovatku s Jantárovou ulicou vrátane napojenia na existujúcu pešiu komunikáciu.

Pre vodorovné dopravné značenie cyklistickej cestičky bude použitá biela farba, v miestach zvýšeného nebezpečenstva pre cyklistov sa použije zelené podfarbenie. Podfarbuje sa celá CYK, alebo jej časť, a to v dĺžke 15,00 m pred nebezpečným miestom a v dĺžke 5,00 m za nebezpečným miestom. V strede podfarbenia sa umiestni piktogram bicykla so smerovou šípkou. V prípade ak to bude možné, podfarbí sa aj nebezpečné miesto. Na podfarbenie bude použitá reflexná svetlozelená farba, pri ktorej nebude dochádzať k zníženiu adhézie. Z hľadiska typu zelenej farby je nutné dodržať podmienky v STN 01 8020 (odporúča používať farbu RAL6018).

Dĺžka úseku kde je potrebné riešiť zmenu organizácie dopravy je cca 1,6 km. Stavebné úpravy je potrebné riešiť na úseku dlhom cca 1,3 km.

**Opis služby:**

Poskytnutie služby bude pozostávať z nasledovných činností:

1. Súčasťou poskytnutia služby bude **geodetické zameranie** - v rozsahu záujmového územia t.j. jazdné pruhy obojstranne a napojenia na pešie komunikácie (koniec úseku) a cyklistické pruhy (začiatok úseku),s vyhotovením dokumentácie meračských prác s účelovými mapami, pričom výsledky meraní budú autorizačne overené v zmysle zákona NR SR č. 215/1995 Z.z. o geodézii a kartografii v znení neskorších predpisov a Vyhlášky Úradu geodézie, kartografie a katastra Slovenskej republiky č. 300/2009 Z. z., ktorou sa vykonáva zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov v nasledujúcom rozsahu: geodetické zameranie spracované oprávneným geodetom bude obsahovať detailné výškopisné a polohopisné zameranie celého dotknutého územia, spolu so všetkými viditeľnými povrchovými znakmi ako sú technické zariadenia inžinierskych sietí (kanalizačné šachty, vodovodné šachty, vpusty, hydranty, šupátka a pod.), dopravné značky, stĺpy a zariadenia CSS, stĺpy verejného osvetlenia, ako aj všetky ostatné potrebné polohopisné prvky.
2. **Vypracovanie a dodanie** **realizačnej projektovej dokumentácie (ďalej DRS)** pre realizáciu stavby (stavebné úpravy) **Zriadenie cyklistických pruhov na Južnej triede.**
3. **Výkon inžinierskej činnosti** - vykonanie všetkých a akýchkoľvek činností, krokov a úkonov, ktoré vedú k získaniu kladných vyjadrení všetkých relevantných inštitúcií a osôb k realizačnej projektovej dokumentácie. Inžinierska činnosť potrebná pre získanie oznámenia k ohláseniu stavebných úprav resp. drobnej stavby / právoplatného stavebného povolenia vydané špeciálnym stavebným úradom pre miestne komunikácie a účelové komunikácie v zmysle zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, vyhlášky MŽP SR č. 453/2000 Z. z., ktorou sa vykonávajú niektoré ustanovenia stavebného zákona a §16 zákona č. 135/1961 Zb. o pozemných komunikáciách (cestný zákon) v  znení neskorších predpisov.
4. **Výkon autorského dohľadu počas celej doby realizácie stavby.** Zhotoviteľ v rozsahu tejto zmluvy v zmysle ustanovení o autorskom práve a právach súvisiacich s autorským právom č. 185/2015 Z. z. v platnom znení (autorský zákon) vo vlastnom mene, na vlastnú zodpovednosť a s potrebnou odbornou starostlivosťou pre Objednávateľa vykoná odborný autorský dohľad nad uskutočňovaním stavby podľa projektovej dokumentácie, overenej stavebným úradom v stavebnom konaní od okamihu ukončenia projektových prác až po skončenie prác na stavbe a vydanie všetkých rozhodnutí súvisiacich s dielom.

**Požadovaný minimálny obsah a rozsah projektovej dokumentácie** v zmysle ustanovenia § 9 Vyhlášky č. 453/2000 Z. z. a spĺňajúcej požiadavky v súlade s vyhláškou MŽP SR č. 532/2002 Z. z:

Sprievodná a Súhrnná technická správa, Zakreslenie inžinierskych sietí, Prehľadná situácia, Celková situácia stavby, Stavebné výkresy, Dopravné značenie – trvalé aj dočasné, Realizačná projektová dokumentácia, Projekt organizácie výstavby, nevyhnutné sadové úpravy, Dokumentácia meračských prác/geodetické zameranie/majetkovoprávne zisťovanie (situácia dotknutých pozemkov, zoznam dotknutých parciel, listy vlastníctva), Doklady. Výkaz výmer, Rozpočet - ocenený po položkách, Neocenený výkaz výmer - slepý rozpočet. Zahrnúť do nákladov stavby: Vytýčenie stavby, Vytýčenie inžinierskych sietí, Geodetická časť dokumentácie skutočného vyhotovenia stavby - porealizačné zameranie stavby (geodetický elaborát) v počte 2 vyhotovenia v tlačenej forme a 2 vyhotovenia v digitálnej forme na CD nosiči, Vypracovanie dokumentácie skutočného zhotovenia stavby v počte 2 vyhotovení v tlačenej forme a 2 vyhotovenia v digitálnej forme na CD nosiči.

**Upresňujúce informácie:**

Neocenený výkaz výmer a ocenený položkovitý rozpočet stavby budú vypracované v programe MS Excel a použitím funkcie ROUND (matematické zaokrúhlenie na 2 desatinné miesta). V popise jednotlivých položiek rozpočtu je potrebné neuvádzať názov výrobku alebo označenie výrobku, ak to nie je nevyhnutné.

Nutnosť zapracovať do DRS pripomienky vyplývajúce zo stanovísk dotknutých orgánov štátnej správy, obce a iných organizácií.

Dokumentácie musia byť vypracované v súlade s ustanoveniami všeobecne záväzných právnych predpisov platných a účinných v Slovenskej republike, platných technických noriem vzťahujúcich sa na dielo, v súlade s platným územným plánom Mesta Košice, Vyhláškou č. 453/2000 Z. z., ktorou sa vykonávajú niektoré ustanovenia stavebného zákona, Vyhláškou č. 30/2020 Z. z. o dopravnom značení, Stratégiou rozvoja dopravy a dopravných stavieb mesta Košice, Plán udržateľnej mobility – záverečná správa, NDCon spol. s.r.o., 2015, Regulačným plánom Námestie osloboditeľov Košice, TP 085 (pôvodné označenie TP 07/2014) Navrhovanie cyklistickej infraštruktúry vydaných Ministerstvom dopravy, výstavby a regionálneho rozvoja SR,  STN 73 6101 Projektovanie ciest a diaľnic a STN 73 6110 Projektovanie miestnych komunikácií; v rozsahu primeranom k vykonávanému dielu.

Pri vypracovaní projektu dodržiavať technické normy a technické predpisy, všeobecne záväzné právne predpisy a nariadenia v platnom znení v čase vykonávania plnenia, najmä: všeobecne záväzné právne predpisy a nariadenia: zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákon č. 135/1961 Zb. o pozemných komunikáciách (cestný zákon) v znení neskorších predpisov, zákon NR SR č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, vyhlášku MV SR č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov, zákon NR SR č. 223/2001 Z. z. o odpadoch a o zmene a doplnení niektorých zákonov v znení neskorších predpisov, vyhlášku MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch v znení neskorších predpisov, vyhlášku MŽP SR č. 365/2015 Z. z., ktorou sa ustanovuje Katalóg odpadov, zákon NR SR č. 17/2004 Z. z. o poplatkoch za uloženie odpadov v znení neskorších predpisov, zákon NR SR č. 137/2010 Z. z. o ovzduší v znení neskorších predpisov, zákon NR SR č. 543/2002 Z. z. o ochrane prírody a krajiny v znení neskorších predpisov.

Dokumentácie musia byť vypracované v úzkej súčinnosti s Mestom Košice – Referátom dopravy a cyklokordinátorom mesta. Dokumentácie musia byť v priebehu vypracovania konzultovaná s dotknutými inštitúciami, najmä Krajským dopravným inšpektorátom Krajského riaditeľstva PZ v Košiciach a Krajským pamiatkovým úradom Košice. Presné trasovanie cyklochodníka musí byť písomne odsúhlasené Objednávateľom ešte pred spracovaním DRS.

Dokumentácie vrátane výkazu výmer a položkovitého rozpočtu musia byť vypracované v slovenskom jazyku, podpísané a opečiatkované osobami s príslušnou odbornou spôsobilosťou v zmysle zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov resp. ekvivalentnou osobou.

**Ďalšie podmienky:**

1. Požadovaný **termín dodania DRS** v termíne **do 3 mesiacov** od účinnosti zmluvy o dielo
2. **Výkon inžinierskej činnosti pre získanie právoplatného stavebného povolenia / písomného oznámenia k ohláseniu stavebných úprav resp. drobnej stavby a** zabezpečenie všetkých potrebných vyjadrení a povolení **do 40 pracovných dní od dodania DRS.**
3. **Miesto dodania:** sídlo verejného obstarávateľa
4. **Spôsob dodania:** Každá časť dokumentácie musí byť v samostatnom obale označenom názvom príslušnej zákazky. Formát dodania dokumentácie: textová časť dokumentácie vo formátoch .doc a .pdf, výkresová časť dokumentácie vo formátoch pdf, dwg /dgn, výkaz výmer a rozpočet vo formátoch xls a pdf.

* Projekt pre stavebné povolenie bude vyhotovený v rozsahu7 výtlačkov a v digitálnej forme na CD 1x vo formátoch pdf a dgn/dwg. Vrátane rozhodnutia / oznámenia stavebného úradu – 1 ks tlačený originál vyjadrenia, 1 krát digitálne v PDF formáte na CD nosiči.

V Košiciach .......................................

Spracovali: Ing. Rybár Martin, RNDr. Urbanovičová Veronika, PhD.

Prílohy:

* Príloha č.5 Záujmové územie.
* Príloha č.6 Košice – Južná trieda – cyklistická infraštruktúra, posúdenie zámeru dopravno-kapacitné.
* Príloha č.7 Južná trieda – priečne profily.